belydenis | DinkJeug 124172615
Denke oor Belydenis van Geloof (oorsigtelik)
3rd July 2019 dinkjeugDINKDIEPbelydenis, belydenis van geloof, DiepDink, dinkdiep, kategese, kategete
Die Algemene Sinode het 'n taakspan gevorm om oor die betekenis en plek van belydenis van geloof (BVG) te dink en by die volgende Algemene Sinode hieroor terugvoer te gee. Die opdrag hou verband met die nadenke oor doopviering, die problematiek van die "funksionele dubbel lidmaatskap", asook die kindernagmaal. Anriëtte de Ridder vertel dat die term "roetemerker" telkens in dié taakspan se besinning na vore kom. Sy verduidelik dat roetemerkers verwys na 'n geloofsmoment op jou lewensreis waar jy figuurlik gesproke anker gooi wanneer jy deur stormwaters gaan. In 'n oorgangstyd onthou jy wie jy is (ek is gedoop), aan Wie jy behoort (Jesus Christus) en wie om jou staan en jou ondersteun (die gemeente as geloofsfamilie). Dit help jou om deur die oorgangstyd te kom en in hierdie tyd jou geloof te vorm, te versterk en te vier. Wanneer jy 'n ritueel hieraan koppel, noem 'n mens dit 'n roetemerker. BVG is só 'n roetemerker.
Wat is belydenis van geloof nié?
Dit is nie 'n tweede lidmaatskap nie (die doop is die enigste inlywing in die geloofsfamilie)
Dit is nie die afhandeling van kategese nie (want ons glo in lewenslange leer)
Dit is nie die toediening van heil nie
Dit is nie die verkryging van iets nie (bv. sekere regte in die kerk nie)
Wat is wel die waarde van belydenis van geloof?
Dit is 'n geleentheid om tydens die deurgang (tans is dit die deurgang na jong volwassenheid) 'n roetemerker neer te sit waartydens die volgende plaasvind:
Oriëntasie (waar jy vandaan kom, waar jy is en waarheen jy gaan)
Identifikasie (saam met wie jy reis)
Konfirmasie (wie jy is, watter belofte jy aan kan vashou)
Wat kan ons intussen in gemeentes doen om BVG sinvol te vier?
Ons kan BVG in die primêre plek inrig as 'n roetemerker in 'n oorgangstyd. Dit beteken dat ons in die eerste plek vir die persoon wat belydenis aflê herinner aan wie hulle is, aan Wie hulle behoort en dat die gemeente hulle ondersteun. Dit is belangrik om die fase waarin hulle is ('n tyd van onsekerheid en verandering op die drumpel van jong volwassenheid) te erken en BVG te sien as 'n geleentheid om geloof te versterk en te vorm (eerder as te toets). Dit beteken dat die gemeente die persoon bevestig ("affirm"). Dit is belangrik om BVG te koppel aan die doop. Simbole kan insluit hand in die doopvont (om te herinner aan die doop) asook handoplegging en salwing met olie (as teken van die Gees se werk in daardie persoon se lewe).
Nog roetemerkers op die geloofspad
Verder kan 'n gemeente nog deurgangsmomente identifiseer en 'n roetemerker daarlangs plaas. Dink dalk aan sekere lewensfases (bv. begin van skool of begin van tienerjare). Of dink aan sekere belewenisse bv. verlies, viering, toewyding en die opneem van leierskapsrolle. Hierdie sou intergenerasioneel gevier kon word.
Hoe sou dit lyk? Dit kan so eenvoudig wees soos die volgende:
Oriënteer – identifiseer, benoem en beskryf die oorgangstyd
Bv. ons vier vandag die oorgangstyd van ons jongmense wat hoërskool toe gaan of ons dink vandag aan mense wat die afgelope tyd verlies beleef het en wil hulle die geleentheid gee om met die volgende roetemerker hulle geloof te bely.
Identifiseer – Herinner die persoon wie hulle is (hulle is gedoop), aan Wie die persoon behoort (Jesus Christus) en wie om die persoon staan (jy is deel van ons geloofsfamilie wat jou ondersteun). Die persoon kan dit ook daarna bely.
Konfirmeer – Bevestig hier die belofte dat God saam met hulle op die lewensreis of in die oorgangstyd is.
Sakrament – verbind die roetemerker aan die doop of vier dit met die nagmaal.
Simbool – Gebruik 'n ritueel en simbool om dit te vier bv. handoplegging, 'n kers aansteek of gee 'n simboliese geskenkie.